als_Latn dik_Latn sna_Latn
Presidenti amerikan Donald Trump ka parashtruar idenë e shtimit të paneleve diellore në murin kufitar mes SHBA-së e Meksikës.
Në një tubim në Iowa, presidenti tha se panelet mund të sigurojnë energji me kosto të lirë dhe të ndihmojnë Meksikën të paguajë për murin kaq shumë të debatuar.
Edhe pse Trump u shpreh se ky plan ishte tërësisht i tiji, në fakt, panelet diellore janë përfshirë në projektet e sjella nga kompani të ndryshme për murin kufitar.
Më shumë se 200 kompani iu përgjigjën ftesës nga Departamenti i Sigurisë Kombëtare për të paraqitur projektet e tyre për një mur.
Mes tyre, Gleason Partners nga Las Vegas propozoi ndërtimin e një muri prej çeliku, çimentoje dhe panelesh diellore. Në prill, mediat amerikane raportuan se Presidenti Trump e kishte hedhur këtë ide me liderët republikanë në Kongres.
Gjatë fushatës së tij, Trump premtoi të ndërtojë një mur ndarës me Meksikën për të ndalur emigracionin joligjor dhe trafikimin e drogërave.
Ai këmbënguli se Meksika do të paguante gjithë shpenzimet për murin, por presidenti Enrique Peña Nieto e ka hedhur poshtë këtë ide.
als_Latn als_Latn als_Latn als_Latn als_Latn als_Latn als_Latn